এন. বিশ্বনাথন
এন.বিশ্বনাথন (১৮ জুলাই, ১৯২৯ – ১৭ নভেম্বর, ২০১০), ছিলেন ভারতীয় অভিনেতা ও শিক্ষাবিদ। তিনি তামিল ফিল্ম ইন্ডাস্ট্রিতে ক্যালকাটা বিশ্বনাথন হিসাবে পরিচিত ছিলেন।  তার জন্ম তামিলনাড়ুর ভেলোরে, কিন্তু বড়ো হয়েছেন কলকাতায়। পড়াশোনা করেন কলকাতার সেন্ট জেভিয়ার্স কলেজে এবং এই কলেজেই ইংরাজী সাহিত্যের অধ্যাপনা করেন ৪০ বৎসরেরও অধিক সময়। তিনি মৃণাল সেনের ছবি পুনশ্চ'তে অভিনেতা হিসাবে আত্মপ্রকাশ করেন এবং বাংলা চলচ্চিত্রে অভিনয় করতে থাকেন। চল্লিশ বৎসরের চলচ্চিত্র জীবনে প্রায় একশোটি বাংলা তামিল এবং ইংরাজী চলচ্চিত্রে বিভিন্ন ভূমিকায় অবতীর্ণ হয়েছেন। তিনি বহু নাট্য-গোষ্ঠীর সাথে যুক্ত ছিলেন এবং কলকাতার অভিনেতাদের নিয়ে ক্যালকাটা প্লেয়ার্স নামে এক অভিনয় ট্রুপ গড়েন।